สมาคมโบรกฯนัดถกค่าคอมมิชชั่นเช้านี้ หลังการแข่งขันรุนแรง
แหล่งข่าวเผยสมาคมโบรกฯนัดถกค่าคอมมิชชั่นเช้านี้ หลังการแข่งขันรุนแรง
19 พ.ค. 2558

แหล่งข่าวจากบริษัทหลักทรัพย์ (โบรกเกอร์) กล่าวว่า ในวันนี้ (19 พ.ค.) เวลา 9.00 น.สมาคมบริษัทหลักทรัพย์ (โบรกฯ) มีการเรียกประชุมสมาชิกสมาคมเพื่อหารือเรื่องอัตราค่านายหน้าซื้อขายหลักทรัพย์ (ค่าคอมมิชชั่น) ที่มีการแข่งขันรุนแรงขึ้น โดยเฉพาะจากโบรกเกอร์รายใหม่ๆ ที่เตรียมเข้ามาชิงส่วนแบ่งการตลาด (มาร์เก็ตแชร์) อย่างต่อเนื่อง เพราะเร็วๆ นี้จะมีโบรกเกอร์เพิ่มขึ้นมาอีก 1 ราย จากก่อนหน้าเพิ่งเปิดตัวไป 1 ราย คือบริษัทหลักทรัพย์เอเอสแอล
“จะมีการพูดคุยกับเรื่องค่าคอมฯ ที่ผ่านมานายกสมาคมโบรกฯมีการบริหารงานอย่างไร และเร็วๆ นี้จะมีโบรกฯรายใหม่เพิ่มเข้ามาอีก ซึ่งการแข่งขันก็จะรุนแรงมากขึ้น” แหล่งข่าว กล่าว
ทั้งนี้ การประชุมสมาคมบริษัทหลักทรัพย์ จะมีขึ้นที่สมาคมบริษัทหลักทรัพย์ ขณะที่ล่าสุด ตลาดหลักทรัพย์แห่งประเทศไทย ได้รับบริษัทหลักทรัพย์ เอเอสแอล จำกัด (ASL) เป็นสมาชิก เพื่อประกอบธุรกิจการเป็นนายหน้าซื้อขายหลักทรัพย์ โดยมีผลตั้งแต่วันที่ 18 พ.ค.58  เป็นต้นไป